ทิสโก้เสิร์ฟหุ้นจีนต่อกองใหม่เป้า8%
หุ้นจีนแรงไม่เลิก บลจ.ทิสโก้ เปิดกองไชน่า ทริกเกอร์ 8% กองที่ 18 ลุยต่อเนื่องมั่นใจราคาถูกจังหวะเหมาะ
2 มี.ค. 2558

หุ้นจีนแรงไม่เลิก บลจ.ทิสโก้ เปิดกองไชน่า ทริกเกอร์ 8% กองที่ 18 ลุยต่อเนื่องมั่นใจราคาถูกจังหวะเหมาะ
นายสุพงศ์วร เมี้ยนโภคา ผู้อำนวยการฝ่ายจัดการลงทุนต่างประเทศ บริษัทหลักทรัพย์จัดการกองทุน (บลจ.) ทิสโก้ เปิดเผยว่า ตลาดหุ้นจีนยังคงมีความน่าสนใจอยู่จากการเติบโตทางเศรษฐกิจของจีนที่ยังสูง แม้ในช่วงที่ผ่านมาตัวเลขการเติบโตของจีนจะลดความร้อนแรงลงบ้างก็ตาม โดยเศรษฐกิจจีนยังคงเป็นเศรษฐกิจขนาดใหญ่ที่สุดในเอเชียและเป็นอันดับ 2 ของโลกรองจากสหรัฐ
นอกจากนี้ รัฐบาลจีนยังเดินหน้านโยบายกระตุ้นเศรษฐกิจอย่างต่อเนื่อง ทั้งการปฏิรูปการเงินและออกมาตรการกระตุ้นเศรษฐกิจต่างๆ โดยล่าสุดธนาคารกลางจีนปรับลดอัตราการกันสำรองของธนาคารพาณิชย์ (RRR) ลง 0.50% ทำให้มีสภาพคล่องเข้าสู่เศรษฐกิจเพิ่มขึ้น
“รัฐบาลจีนยังเตรียมออกมาตรการกระตุ้นภาคอสังหาริมทรัพย์ เพื่อกระตุ้นยอดขายบ้านเพิ่มเติม ซึ่งจะช่วยให้ตลาดอสังหาริมทรัพย์จีนฟื้นตัว” นายสุพงศ์วร กล่าว
อย่างไรก็ตาม ดอยช์แบงก์ซึ่งเป็นพันธมิตรของทิสโก้ มองว่าตลาดอสังหาฯ จะเริ่มฟื้นตัวในเดือน มี.ค. 2558 เนื่องจากมาตรการกระตุ้นและการผ่อนคลายนโยบายทางการเงิน โดยคาดว่าธนาคารกลางจีนจะประกาศลดดอกเบี้ยลงอย่างต่อเนื่องอีก 2 ครั้ง ครั้งละ 0.25% ในเดือน มี.ค. และในไตรมาส 2 และคาดว่าจะลดอัตราการกันสำรองของธนาคารพาณิชย์ (RRR) ลงอีก 1 ครั้งในไตรมาส 2 เช่นกัน
นายสาห์รัช ชัฎสุวรรณ ผู้อำนวยการสายการตลาด บลจ.ทิสโก้ กล่าวว่า บลจ.ทิสโก้ได้ออกกองทุนเปิดทิสโก้ ไชน่า ทริกเกอร์ 8% #18 เสนอขายครั้งแรกวันที่ 2-9 มี.ค. 2558 เน้นลงทุนในหุ้นจีนผ่านหน่วยลงทุนของกองทุน Hang Seng H-Share Index ETF เพื่อให้ได้รับผลตอบแทนใกล้เคียงดัชนี HSCEI หรือ H-Shares โดยมีเป้าหมายเลิกโครงการที่ 8% ภายในเวลา 8 เดือน
“ภาครัฐของจีนออกมาตรการกระตุ้นเศรษฐกิจและผ่อนคลายนโยบายทางการเงินอย่างต่อเนื่อง ซึ่งจะเป็นตัวช่วยเสริมเศรษฐกิจจีนให้แข็งแกร่ง ตลอดจนหุ้นจีนราคายังถือว่าถูก กองทุนนี้จึงถือเป็นทางเลือกสำหรับนักลงทุนที่ต้องการกระจายความเสี่ยงจากการลงทุนในหุ้นไทย เพื่อเปิดโอกาสรับผลตอบแทนที่ดี”นายสาห์รัช กล่าว